INET,JTS,SYMC วิ่งฉิว! รับประเด็นบวกร่วมชิงเค้กอินเตอร์เน็ตหมู่บ้าน
INET,JTS,SYMC วิ่งฉิว! รับประเด็นบวกร่วมชิงเค้กอินเตอร์เน็ตหมู่บ้าน เปิดมูล 10 ก.พ.นี้
7 ก.พ. 2560

ผู้สื่อข่าวรายงานว่า ราคาหุ้นบริษัท อินเทอร์เน็ตประเทศไทย จำกัด (มหาชน) หรือ INET ณ เวลา 11.11 น. ราคาอยู่ที่ 4.94 บาท บวก 0.08 บาท หรือ 1.65% สูงสุดที่ 4.98 บาท ต่ำสุดที่ 4.82 บาท มูลค่าซื้อขายที่ 29.86 ล้านบาท 
ด้านราคาหุ้นบริษัท จัสมิน เทเลคอม ซิสเต็มส์ จำกัด (มหาชน) หรือ JTS ณ เวลา 11.11 น. ราคาอยู่ที่ 2.24 บาท บวก 0.08 บาท หรือ 3.70% สูงสุดที่ 2.32 บาท ต่ำสุดที่ 2.16 บาท มูลค่าซื้อขายที่ 21.30 ล้านบาท 
ส่วนราคาหุ้นบริษัท ซิมโฟนี่ คอมมูนิเคชั่น จำกัด (มหาชน) หรือ SYMC ณ เวลา 11.11 น. ราคาอยู่ที่ 9.20 บาท บวก 0.30 บาท หรือ 3.37% สูงสุดที่ 9.20 บาท ต่ำสุดที่ 8.90 บาท มูลค่าซื้อขายที่ 1.91 ล้านบาท 
 
ด้าน บล.โกลเบล็ก ระบุในบทวิเคราะห์ฯแนะนำให้เลือกซื้อกลุ่มที่มีปัจจัยสนับสนุน อย่าง บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK, บริษัท เอแอลที เทเลคอม จำกัด (มหาชน) หรือ ALT, บมจ.ซิมโฟนี่ คอมมูนิเคชั่น (SYMC),  บมจ.อินเทอร์เน็ตประเทศไทย (INET), บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT, บริษัท สามารถเทลคอม จำกัด (มหาชน) หรือ SAMTEL, บมจ.จัสมิน เทเลคอม ซิสเต็มส์ (JTS) ที่มีประเด็นร่วมชิงเค้กอินเตอร์เน็ตหมู่บ้านของบริษัท ทีโอที จำกัด (มหาชน) หรือ TOT ประกาศเปิดประมูล 10 ก.พ.
ขณะที่วานนี้ (6 ก.พ.) นายมนต์ชัย หนูสง กรรมการผู้จัดการใหญ่ บมจ.ทีโอที กล่าวถึงความคืบหน้าโครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ หรือ โครงการเน็ตประชารัฐ ว่า ปัจจุบัน อยู่ระหว่างการจัดซื้อจัดจ้าง โดยบมจ. ทีโอที ได้ประกาศประกวดราคาการจัดซื้ออุปกรณ์รองรับโครงการฯ 5 รายการ ซึ่งมีระยะเวลาดำเนินการ คือ ประกาศขายแบบ ตั้งแต่วันที่ 23 มกราคม ถึง 6 กุมภาพันธ์ 2560 จากนั้นยื่นเอกสารเสนอราคาพร้อมลงนามข้อตกลงคุณธรรม วันที่ 10 กุมภาพันธ์ 2560
พร้อมทั้งคาดว่าจะลงนามสัญญาประมาณต้นเดือนมีนาคม 2560 จากนั้นประมาณเดือนพฤษภาคม 2560 จะดำเนินการติดตั้งได้และส่งมอบได้จำนวนประมาณ 3,000 หมู่บ้าน ซึ่งจะดำเนินการติดตั้งและส่งมอบทุกเดือนโดยคาดว่าภายในเดือนธันวาคม 2560 จะติดตั้งครบ 24,700 หมู่บ้านตามเป้าหมาย